Internasionale eer vir vrou wat TB 10 keer oorleef | Netwerk24
Internasionale eer vir vrou wat TB 10 keer oorleef
Deur Jackie Kruger 27 Februarie 2020 08:01
Lede van die New Birth Youth Ministry by Noleen Dirkse tydens 'n viering van haar prys in Knysna. Maria Mosea, Blanche Oluoc, Dirkse en Lauretta Phillips. Agter is Stephen Oluoch en Wilma Snetler. Foto: Verskaf
Sy doen dit nie vir die erkenning nie, sê Noleen Dirkse van Knysna. Sy het al 10 keer tuberkulose (TB) oorleef en het onlangs 'n internasionale prys ontvang vir haar werk onder TB-lyers in die gemeenskap.
Dirkse (49) wat weens gesondheidsredes nêrens heen kan gaan sonder 'n verstuiwer en 'n mobiele suurstoftenk nie, is onlangs met die Karel Styblo Public Health-prys vereer.
Omdat Dirkse nie goed kan hoor nie het Veronique Klein, haar woordvoerder, namens haar met Netwerk24 gepraat. Klein het onlangs ook die prys namens Dirkse in Indië ontvang.
Dirkse, wat haar eie nieregeringsorganisasie het en 'n motiveringspreker is, help al langer as 10 jaar TB-lyers, asook mense met MIV/vigs in Knysna.
"Dit is groot werk," sê Klein. "Noleen doen dit heeltemal op haar eie."
Dirkse behartig uitreikprogramme in die gemeenskap, help pasiënte in nood en motiveer en onderskraag hulle emosioneel.
In Knysna staan sy bekend as "Sister Noleen" of "die vrou met die suurstoftenk". Dirkse het min longkapasiteit weens skade wat die siekte aan haar longe aangerig het. Sy haal moeilik asem. Waar sy gaan is die suurstoftenk en verstuiwer byderhand. TB is reeds by geboorte by haar gediagnoseer en nog nege keer daarna. Sy het elke keer oorleef.
Klein sê die prys wat toegeken is, is 'n groot eer vir Dirkse. "Dit is juis omdat dit wat sy doen is om mense te help en 'n verskil in hul lewe te maak, en nie om erkenning te kry nie."
Gelukwensings, onder andere van die Knysna-munisipaliteit, het ingestroom nadat sy die prys ontvang het.
Volgens die webtuiste van The Union, 'n internasionale organisasie wat in 1920 tot stand gekom het om TB te beveg, word die Karel Styblo-prys toegeken aan 'n gesondheidswerker of gemeenskapsorganisasie wat 10 jaar of langer al daartoe bydra om TB te beheer. Die prys is vernoem na dr. Karel Styblo, wat van 1979 tot 1991 direkteur van wetenskaplike dienste by The Union was.
Dirkse is die tweede Suid-Afrikaner aan wie die prys toegeken is. In 2012 was die ontvanger dr. Karin Weyer, wat toe die koördineerder van laboratoriums, diagnose en dwelm-weerstand by die Wêreldgesondheidorganisasie se departement om TB te stuit in Genève, Switserland was.